L-Unjoni Ewropea tifraħ lil Luis Arce għall-elezzjoni tiegħu bħala President tal-Istat Plurinazzjonali tal-Bolivja fl-elezzjonijiet ġenerali li saru fit-18 ta' Ottubru. Trodd ġieħ ukoll lill-poplu tal-Bolivja li wera impenn qawwi għad-demokrazija elettorali billi vvota bi ħġaru minkejja l-isfidi marbutin mal-COVID u billi ħaddem id-drittijiet demokratiċi tiegħu fil-paċi. Infaħħru lill-atturi kollha li kkontribwew għal proċess elettorali paċifiku, li ppermetta lill-Bolivjani jivvotaw liberament. L-UE tkompli tappoġġa lill-Bolivja u tistenna bil-ħerqa li taħdem mal-awtoritajiet li għadhom kif ġew eletti għall-konsolidazzjoni tal-prosperità u l-istabbiltà tal-pajjiż, fi spirtu ta' rikonċiljazzjoni, għaqda u inklużività. L-UE ilha żmien twil sieħba tal-Bolivja u ser tkompli tappoġġa l-istituzzjonijiet demokratiċi tagħha, it-tisħiħ tal-istat tad-dritt, id-drittijiet tal-bniedem u l-iżvilupp ekonomiku u soċjali tagħha. Il-Pajjiżi Kandidati t-Turkija, ir-Repubblika tal-Maċedonja ta' Fuq, il-Montenegro, is-Serbja u l-Albanija 1) , il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-dikjarazzjoni. 1) Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.